VENDIM
Nr. 122, datë 17.7.2020

MBI KËRKESËN E SHOQËRISË FSHU SHA, PËR PEZULLIMIN E PROCEDURËS ADMINISTRATIVE, PËR RISHIKIMIN E VENDIMIT TË ERE-s NR. 73/2020, MBI MIRATIMIN E “KONTRATËS TIP PËR SHITBLERJEN E ENERGJISË ELEKTRIKE NDËRMJET SHOQËRISË SË PRODHIMIT TË ENERGJISË ELEKTRIKE, AKSIONET E SË CILËS KONTROLLOHEN PLOTËSISHT OSE PJESËRISHT NGA SHTETI, DHE FURNIZUESIT TË SHËRBIMIT UNIVERSAL/FSHU, PËR FURNIZIMIN E KLIENTËVE FUNDORË

Në mbështetje të nenit 16, pika 5, të ligjit nr. 43/2015 “Për sektorin e energjisë elektrike”, të ndryshuar, neneve 55 dhe 66, të Kodit të procedurave administrative në Republikën e Shqipërisë”, si dhe neneve 15 dhe 16, të “Rregullores së organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 17.7.2020, mbasi shqyrtoi relacionin me nr. 86/5 prot. datë 13.7.2020, të përgatitur nga Drejtoria Juridike dhe e Zgjidhjes së Mosmarrëveshjeve, lidhur me kërkesën e shoqërisë FSHU sh.a., për pezullimin e procedurës administrative për rishikimin e vendimit të Bordit të ERE-s nr. 73/2020, mbi miratimin e “Kontratës tip për shitblerjen e energjisë elektrike ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti, dhe Furnizuesit të Shërbimit Universal/FSHU, për furnizimin e klientëve fundorë”,
konstatoi se: 
- Në datë 22.4.2020, Bordi i ERE-s, me vendimin nr. 73, u shpreh në lidhje me miratimin e “Kontratës tip për shitblerjen e energjisë elektrike ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti, dhe Furnizuesit të shërbimit universal/FSHU, për furnizimin e klientëve fundorë”.
- Në datën 7.5.2020, shoqëria FSHU sh.a., me shkresën nr. 3882 prot., ka paraqitur kërkesën për rishikimin e vendimit të ERE-s nr. 73/2020.
[bookmark: _GoBack]- Bordi i ERE-s me vendimin nr. 93, datë 8.6.2020, vendosi: Zgjatjen me 30 ditë të procedurës administrative për shqyrtimin e kërkesës së shoqërisë FSHU sh.a. për rishikimin e vendimit të ERE-s nr. 73/2020, mbi miratimin e “Kontratës tip për shitblerjen e energjisë elektrike ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti, dhe Furnizuesit të Shërbimit Universal/FSHU sh.a., për furnizimin e klientëve fundorë” si të pa mbështetur në prova të reja të tilla që mund të çojnë Bordin e Entit Rregullator të Energjisë (ERE) në rishikimin e tij.
- Në vijim të kësaj vendimmarrje, ERE, me shkresën nr. 675/5 prot., datë 18.6.2020, iu drejtua shoqërisë FSHU sh.a. me kërkesën për informacion më të zgjeruar në lidhje me shkaqet ligjore që e çuan në një kërkesë të tillë për rishikimin e dispozitave të kontratës së miratuar, si dhe kërkesën për një analizë të argumentuar në lidhje me impaktin financiar që sipas FSHU sh.a. mund të shkaktojnë dispozitat e kontratës e cila është miratuar nga ERE pas një procesi të gjatë konsultimi me palët në kontratë, si dhe palët e interesit. 
- Në vijim të kërkesës së ERE-s si më sipër, si dhe brenda afatit të parashikuar në vendimmarrjen e ERE-s nr. 93, datë 8.6.2020, për shtyrjen e afatit të trajtimit të kërkesës për rishikim të vendimit të ERE-s nr. 73, datë 22.4.2020, shoqëria FSHU sh.a., me shkresën e saj protokolluar në ERE me nr. 675/6, datë 6.7.2020, iu drejtua ERE-s me shpjegime në lidhje me sa kërkuar, si dhe kërkesën për zgjatjen e afatit të vendimmarrjes së ERE-s në lidhje me kërkesën për rishikim të vendimit të Bordit të ERE-s nr. 73/2020.
- FSHU sh.a. argumenton se: FSHU sh.a. ka kërkuar rishikim të pjesshëm të vendimit të Bordit të ERE-s nr. 73/2020, e më konkretisht ndryshime në nenin 9, pika 3, të kontratës së miratuar me vendimin e sipërcituar, duke sqaruar se parashikimi i kësaj dispozite rrit kostot e sigurimit të energjisë elektrike me bazë ditore/orare në treg të parregulluar. Blerja e emergjencës me bazë orare/ditore rrit riskun e sigurimit të kësaj energjie, si dhe çmimin e blerjes.
- FSHU sh.a., në shkresën e saj të datës 6.7.2020, mes të tjerave bën me dije se është në proces negocimi me shoqërinë KESH sh.a., palë në këtë kontratë, për të dakordësuar ndryshime në dispozitat e kontratës TIP, të miratuar me vendimin e Bordit të ERE-s nr. 73/2020 .
- Në nenin 55 dhe 66, të “Kodit të Procedurave Administrative në Republikën e Shqipërisë”, parashikohet se: Kërkesa për rivendosjen në afat paraqitet dhe shqyrtohet nga organi publik kompetent. Nëse organi publik që zhvillon procedurën përballet me një çështje, zgjidhja e së cilës është parakusht për zgjidhjen e procedurës dhe që përbën një çështje ligjore të pavarur, për zgjidhjen e së cilës është kompetent një gjykatë ose organ tjetër (“çështja paraprake”), organi publik që zhvillon procedurën administrative pezullon procedurën deri në marrjen e një vendimi të formës së prerë për çështjen paraprake dhe njofton palën në lidhje me këtë.
- Në analizë të sa më sipër, duke vlerësuar se hapat procedural të ndjekur nga FSHU sh.a., për të adresuar në ERE jo vetëm kërkesën për rishikim por edhe atë për pezullim e zënie të afatit për trajtimin e kërkesës pas plotësimit të kushtit (mbylljes së negociatave me KESH sh.a.), janë të ligjshëm e në përputhje me parashikimet e legjislacionit në fuqi. Vlerësojmë se kjo kërkesë duhet vlerësuar, e palëve në këtë kontratë u duhet dhënë koha e nevojshme për diskutim e negocim mbi ndryshimet e propozuara në dispozitën për të cilën është kërkuar rishikimi i vendimit të ERE-s nr. 73/2020. 
- Në kuptim të parashikimeve të “Rregullores së organizimit, funksionimit dhe procedurave të ERE-s”, nenit 16 pika 3, është e rëndësishme të ritheksojmë se: Kërkesa për rishikim vendimi nuk pezullon zbatimin e vendimit me përjashtim kur Bordi vendos ndryshe. 
- Vendimi i Bordit të ERE-s nr. 73, datë 22.4.2020, “Mbi miratimin e kontratës tip për shitblerjen e energjisë elektrike ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti, dhe Furnizuesi i Shërbimit Universal, për furnizimin e klientëve fundorë”, mbetet në fuqi.
Për gjithë sa më sipër cituar, Bordi i ERE-s, 

VENDOSI:

1. Pranimin e kërkesës së shoqërisë FSHU sh.a. për pezullimin e procedurës administrative për rishikimin e vendimit të ERE-s nr. 73/2020, “Mbi miratimin e kontratës tip për shitblerjen e energjisë elektrike ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti, dhe furnizuesit të shërbimit universal/FSHU sh.a., për furnizimin e klientëve fundorë”, deri në përfundimin e negociatave mes palëve në kontratë, për ndryshimet në nenin 9, të kësaj kontrate.
2. Shoqëria FSHU sh.a., të informojë ERE-n mbi ecurinë e negociatave për qëllime të rishikimit të vendimit të Bordit të ERE-s nr. 73/2020, “Mbi miratimin e kontratës tip për shitblerjen e energjisë elektrike ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti, dhe Furnizuesit të Shërbimit Universal/FSHU sh.a., për furnizimin e klientëve fundorë”.
3. Drejtoria Juridike dhe e Zgjidhjes së Mosmarrëveshjeve të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

